จับกุมลักลอบนำเข้าโคเคน ส่งออกยาไอซ์ มูลค่ากว่า 15 ล้านบาท พร้อมขยายผล
นายพชร อนันตศิลป์ อธิบดีกรมศุลกากร เปิดเผยว่า กรมศุลกากร ร่วมกับชุดปฏิบัติการ AITF (AIRPORT INTERDICTION TASK FORCE) และหน่วยงานที่เกี่ยวข้อง ตรวจสอบการลักลอบสิ่งผิดกฎหมาย พบผู้ต้องสงสัยเป็นหญิงชาวไทยเดินทางจากเมืองดูไบ ประเทศอาหรับเอมิเรตส์ ลักลอบนำเข้ายาเสพติด จึงได้ทำการตรวจสอบ พบยาเสพติดให้โทษประเภท 2 (โคเคน) น้ำหนักรวมสิ่งห่อหุ้มประมาณ 4 กิโลกรัม ซุกซ่อนในกระเป๋าเดินทางชนิดลากจูงขนาดเล็ก มูลค่ากว่า 12 ล้านบาท บริเวณห้องโถงผู้โดยสารขาเข้าท่าอากาศยานสุวรรณภูมิ เมื่อช่วงเช้าวานนี้(26 พ.ย. 64) ขณะเดียวกันเวลาประมาณ 22.30 น. พบยาเสพติดให้โทษประเภท 1 ไอซ์ (เมทแอมฟาตามีน) ลักษณะเป็นเกร็ดขาวขุ่น ซุกซ่อนในตลับหมึกพิมพ์ จำนวน 20 กล่อง น้ำหนักรวมสิ่งห่อหุ้มประมาณ 4,270 กรัม มูลค่ากว่า 3 ล้านบาท บรรจุเป็นพัสดุไปรษณีย์เตรียมส่งออกจากประเทศไทยไปยังประเทศออสเตรเลีย ซึ่งคดีดังกล่าวอยู่ระหว่างการจับกุมตัวผู้กระทำผิดมาดำเนินคดี โดยเป็นความผิดตาม มาตรา 244 ประกอบมาตรา 166 และมาตรา 252 แห่งพระราชบัญญัติศุลกากร พ.ศ. 2560 และพระราชบัญญัติยาเสพติดให้โทษ พ.ศ. 2522 อธิบดีกรมศุลกากร กล่าวอีกว่า กรมศุลกากรได้ประชุมร่วมกับหน่วยงานต่างๆ ในการเพิ่มประสิทธิภาพการนำเข้า-ส่งออกสินค้าผ่านกระบวนการ พร้อมยกระดับมาตรฐานหน่วงงานในการอำนวยความสะดวก สร้างความเชื่อมั่น ตรวจขันเข้มงวดขึ้นต่อไป